Diari Oficial de la Generalitat Valenciana


Sumari del DOGV 8944, del 04-11-2020 (2020/9203)

RESOLUCIÓ de 3 de novembre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques en centres sanitaris del Sistema Valencià de Salut i centres sanitaris privats per a estudiants i estudiantes d'universitats públiques i privades de la Comunitat Valenciana, així com per a estudiants i estudiantes de cicles formatius de formació professional de la Comunitat Valenciana, per a previndre i limitar la propagació i contagi per la Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8944

Data del DOGV
:   04-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9203


Data del document
:   03-11-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació
    * malaltia infecciosa
    * personal sanitari
    * política sanitària
    * salut pública

RESOLUCIÓ de 3 de novembre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques en centres sanitaris del Sistema Valencià de Salut i centres sanitaris privats per a estudiants i estudiantes d'universitats públiques i privades de la Comunitat Valenciana, així com per a estudiants i estudiantes de cicles formatius de formació professional de la Comunitat Valenciana, per a previndre i limitar la propagació i contagi per la Covid-19. [2020/9203]  
Antecedents de dret  
  
La situació epidemiològica actual, en relació a l'avanç de la pandèmia per Covid-19, fa necessari extremar les mesures de control en els centres sanitaris, centres de salut i hospitals.  
El desenvolupament de l'activitat pràctica en els centres sanitaris, de l'alumnat de totes les titulacions de ciències de la salut, així com de les titulacions de cicles formatius de formació professional, són una dificultat afegida en aquest moment en el context de la crisi sanitària, que dificulta el compliment de les mesures de protecció que han d'observar-se en aquests establiments, mesures de prevenció adequades i de protecció d'aquelles persones que requerisquen el degut aïllament, tant per la seua situació d'infecciositat com per la seua especial vulnerabilitat, així com del propi personal sanitari i de l'alumnat.  
Per això, es considera necessari suspendre les pràctiques en centres sanitaris del Sistema Valencià de Salut i centres sanitaris privats per estudiants d'universitats públiques i privades de la Comunitat Valenciana, així com per estudiants de cicles formatius de formació professional de la Comunitat Valenciana, per a limitar la propagació i contagi per la Covid-19.  
No obstant això, la Conselleria de Sanitat Universal i Salut Pública, conscient de la impossibilitat que l'alumnat de l'últim curs tinga oportunitat de fer les pràctiques en anys successius, estima adequat excepcionar d'aquesta mesura a aquest, en concret a l'alumnat de l'últim curs de cadascuna de les diferents titulacions de ciències de la salut, així com de l'alumnat que es trobe cursant l'últim curs d'un màster oficial i de l'alumnat de l'últim curs de les titulacions sanitàries de Formació Professional, mantenint en aquests casos la presencialitat i activitat pràctica en els centres sanitaris.  
Així com l'activitat pràctica assistencial desenvolupada en les clíniques universitàries pròpies de cada universitat, quedant el control de l'activitat en les mateixes sota la responsabilitat exclusiva de la institució a la qual pertanyen.  
  
Fonaments de dret  
  
La Generalitat, a través de la Conselleria de Sanitat Universal i Salut Pública, té competència exclusiva en matèria d'Higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
El Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARS-CoV-2 (BOE 05.10.2020), assenyala en la seua exposició que durant la vigència de l'estat d'alarma, les administracions sanitàries competents en salut pública, en el no previst en aquesta norma, hauran de continuar adoptant les mesures necessàries per a afrontar la situació d'emergència de salut pública ocasionada per la Covid-19, conformement a la legislació sanitària, en particular, la Llei orgànica 3/1986, de 14 d'abril, de Mesures Especials en Matèria de Salut Pública, la Llei 14/1986, de 25 d'abril, General de Sanitat i la Llei 33/2011, de 4 d'octubre, General de Salut Pública, així com en la normativa autonòmica corresponent.  
La Llei orgànica 3/1986, de 14 d'abril, de mesures Especials en Matèria de Salut Pública estableix en el seu article 1 que «A fi de protegir la salut pública i previndre la seua pèrdua o deterioració, les autoritats sanitàries de les diferents Administracions Públiques podran, dins de l'àmbit de les seues competències, adoptar les mesures previstes en la present Llei quan així ho exigisquen raons sanitàries d'urgència o necessitat» i en el seu article 3, més en concret, que «Amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb els mateixos i del medi ambient immediat, així com les que es consideren necessàries en cas de risc de caràcter transmissible».  
La Llei 33/2011, de 4 d'octubre, General de Salut Pública, per part seua, estableix en el seu article 54.1 que «sense perjudici de les mesures previstes en la Llei orgànica 3/1986, de 14 d'abril, de Mesures Especials en Matèria de Salut Pública, amb caràcter excepcional i quan així ho requerisquen motius d'extraordinària gravetat o urgència, l'Administració General de l'Estat i les de les comunitats autònomes i ciutats de Ceuta i Melilla, en l'àmbit de les seues respectives competències, podran adoptar quantes mesures siguen necessàries per a assegurar el compliment de la Llei» i en el seu apartat 2 que «en particular, sense perjudici del que es preveu en la Llei 14/1986, de 25 d'abril, General de Sanitat, l'autoritat competent podrà adoptar, mitjançant resolució motivada, les següents mesures:  
- d) La suspensió de l'exercici d'activitats».  
L'article 26.1 de la Llei 14/1986, de 25 d'abril, General de Sanitat, preveu que «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'Empreses o les seues instal·lacions, intervenció de mitjans materials i personals i quantes unes altres es consideren sanitàriament justificades».  
Sobre la base de l'exposat, de conformitat amb l'article 81.1 b) de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer. Suspensió pràctiques  
Suspendre les pràctiques que es realitzen en qualsevol centre sanitari situat en el territori de la Comunitat Valenciana, per l'alumnat de centres educatius de titularitat pública i privada dels graus en ciències de la salut o altres titulacions i cicles formatius, incloses les pràctiques dels cicles formatius de formació professional.  
S'excepciona d'aquesta suspensió a l'alumnat de l'últim curs de cadascuna de les diferents titulacions de ciències de la salut, així com a l'alumnat que es trobe cursant l'últim curs d'un màster oficial i a l'alumnat de l'últim curs de les titulacions sanitàries de formació professional, mantenint en aquests casos la presencialitat i activitat pràctica en els centres sanitaris.  
També s'excepciona, l'activitat pràctica assistencial desenvolupada en les clíniques universitàries pròpies de cada universitat, quedant el control de l'activitat en les mateixes sota la responsabilitat exclusiva de la institució a la qual pertanyen.  
  
Segon. Eficàcia  
La present resolució farà efecte des del dia de la seua publicació en el Diari Oficial de la Generalitat Valenciana i es mantindrà fins que la situació sanitària en relació amb el coronavirus Covid-19 permeta la seua reconsideració i modificació o posar fi a aquesta.  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 3 de novembre de 2020.- La consellera de Sanitat Universal i Salut Pública: Ana Barceló Chico.